พระราชกฤษฎีกา
พระราชกฤษฎีกา
กำหนดเขตที่ดินในบริเวณที่ที่จะเวนคืน
ในท้องที่ตำบลไผ่หูช้าง
ตำบลหินมูล ตำบลบางหลวง ตำบลบางเลน
และตำบลดอนตูม
อำเภอบางเลน จังหวัดนครปฐม
พ.ศ. ๒๕๔๖
 

ภูมิพลอดุลยเดช
ป.ร.
ให้ไว้
ณ วันที่ ๒๐ พฤษภาคม พ.ศ. ๒๕๔๖
เป็นปีที่
๕๘ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดเขตที่ดินในบริเวณที่ที่จะเวนคืน
ในท้องที่ตำบลไผ่ หูช้าง ตำบลหินมูล ตำบลบางหลวง ตำบลบางเลน และตำบลดอนตูม
อำเภอบางเลน จังหวัดนครปฐม เพื่อสร้างคลองส่งน้ำและคลองระบายน้ำ
ตามโครงการแม่กลองใหญ่ ระยะที่ ๓ (ระบายน้ำ)

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๑๑ วรรคหนึ่ง
แห่งพระราชบัญญัติการชลประทานหลวง พุทธศักราช ๒๔๘๕
ซึ่งแก้ไขเพิ่มเติมโดยพระราชบัญญัติการชลประทานหลวง (ฉบับที่ ๕) พ.ศ. ๒๕๓๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ มาตรา ๔๙ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย ประกอบกับมาตรา ๕ วรรคสาม
และมาตรา ๖ แห่งพระราชบัญญัติว่าด้วยการเวนคืนอสังหาริมทรัพย์ พ.ศ. ๒๕๓๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๔๙
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกากำหนดเขตที่ดินในบริเวณที่ที่จะเวนคืนในท้องที่ตำบลไผ่หูช้าง
ตำบลหินมูล ตำบลบางหลวง ตำบลบางเลน และตำบลดอนตูม อำเภอบางเลน จังหวัดนครปฐม พ.ศ. ๒๕๔๖

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

มาตรา ๓ พระราชกฤษฎีกานี้ให้ใช้บังคับได้มีกำหนดสี่ปี

มาตรา ๔ ให้อธิบดีกรมชลประทานเป็นเจ้าหน้าที่เวนคืนตามพระราชกฤษฎีกานี้

มาตรา ๕ เขตที่ดินในบริเวณที่ที่จะเวนคืนตามพระราชกฤษฎีกานี้
อยู่ในท้องที่ตำบลไผ่หูช้าง ตำบลหินมูล ตำบลบางหลวง ตำบลบางเลน และตำบลดอนตูม
อำเภอบางเลน จังหวัดนครปฐม ภายในแนวเขตตามแผนที่ท้ายพระราชกฤษฎีกานี้

มาตรา ๖ ให้รัฐมนตรีว่าการกระทรวงเกษตรและสหกรณ์รักษาการตามพระราชกฤษฎีกานี้


ผู้รับสนองพระบรมราชโองการ
พันตำรวจโท ทักษิณ ชินวัตร
นายกรัฐมนตรี

[เอกสารแนบท้าย]
 
๑. แผนที่ท้ายพระราชกฤษฎีกากำหนดเขตที่ดินในบริเวณที่ที่จะเวนคืนในท้องที่ตำบลไผ่หูช้าง
ตำบลหินมูล ตำบลบางหลวง ตำบลบางเลนและตำบลดอนตูม อำเภอบางเลน จังหวัดนครปฐมพ.ศ. ๒๕๔๖

(ดูข้อมูลจากภาพกฎหมาย)
หมายเหตุ :- เหตุผลในการประกาศใช้พระราชกฤษฎีกาฉบับนี้
คือ เนื่องจากมีความจำเป็นจะต้องสร้างคลองส่งน้ำและคลองระบายน้ำ
ตามโครงการแม่กลองใหญ่ ระยะที่ ๓ (ระบายน้ำ) ในท้องที่ตำบลไผ่หูช้าง
ตำบลหินมูล ตำบลบางหลวง ตำบลบางเลน และตำบลดอนตูม อำเภอบางเลน จังหวัดนครปฐม
เพื่อกิจการชลประทานในการเก็บกักน้ำเพื่อส่งและระบายน้ำให้พื้นที่ทำการเกษตร
และการอุปโภคบริโภค
ในการนี้สมควรกำหนดเขตที่ดินในบริเวณที่ที่จะเวนคืนในท้องที่ดังกล่าว
เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีสิทธิเข้าไปทำการสำรวจและเพื่อทราบข้อเท็จจริงเกี่ยวกับอสังหาริมทรัพย์ที่จะต้องเวนคืนที่แน่นอน
จึงจำเป็นต้องตราพระราชกฤษฎีกานี้

























สุภาพร/พิมพ์
๒๒
กรกฎาคม ๒๕๔๖

เนติมา/พัชรินทร์
ผู้จัดทำ
๑ สิงหาคม
๒๕๔๖




วิมล/ปรับปรุง
๕
กันยายน ๒๕๕๗









[๑]ราชกิจจานุเบกษา เล่ม ๑๒๐/ตอนที่ ๔๗ ก/หน้า ๑/๒๗ พฤษภาคม ๒๕๔๖